L. Köteles, poslanec: (2002-05-23):
Z tohto dôvodu v mene skupiny poslancov navrhujem v § 19 nový odsek 24, aby zamestnávateľ mohol určiť tarifný plat podľa osobitnej stupnice platových taríf (ustanovenej v prílohe č. 7) zamestnancom organizácií, korí vykonávajú odborné činnosti v oblasti tvorby a ochrany životného prostredia, zabezpečujú odborné činnosti pre výkon štátnej správy vo veciach ochrany prírody a krajiny vrátane environmentálnej výchovy a vzdelávania. Navrhovaná úprava zákona sa bude týkať približne 260 zamestnancov v odborných útvaroch rezortu životného prostredia Slovenskej republiky a bude mať dosah na štátny rozpočet. Predmetný návrh zákona je v súlade s ustanoveniami Ústavy Slovenskej republiky a smernicami Európskej únie. M. Andel, podpredseda NR SR: Ďakujem, pán kolega, nech sa páči, zaujmite miesto určené pre navrhovateľov. Teraz dávam slovo spravodajcovi, ktorého určil gestorský výbor pre sociálne veci a bývanie, pánu poslancovi Františkovi Halmešovi. F. Halmeš, poslanec: Ďakujem, pán podpredseda, za umožnenie vystúpiť ako spravodajcovi pri prerokovaní tohto zákona. Na túto pozíciu ma poveril gestorský výbor na svojej 82. schôdzi... M. Andel, podpredseda NR SR: Prepáčte, pán kolega. Pán kolega Šepták, prosím vás pekne, nerušte rokovanie Národnej rady. Ďakujem. Nech sa páči, môžete pokračovať. F. Halmeš: Ďakujem za vytvorenie podmienok na prednesenie spravodajskej správy. Vystúpiť ma poveril gestorský výbor, ako som už spomenul, s tým, že v súlade s § 73 zákona Národnej rady Slovenskej republiky č. 350/1996 Z. z. o rokovacom poriadku v znení neskorších predpisov predkladám túto spravodajskú správu. Možno konštatovať, že uvedený návrh zákona spĺňa predpísané a požadované formálnoprávne náležitosti, ktoré vyplývajú z príslušných paragrafov, ako aj náležitosti, ktoré sú uvedené v legislatívnych pravidlách. Z uvedeného vyplýva, že jeho súčasťou je paragrafované znenie i potrebná dôvodová správa. Cieľom návrhu, ako už predkladateľ zdôvodnil, je odstrániť určitú diskrimináciu v odmeňovaní vo verejnej službe a týka sa to zamestnancov geológie, ochrany prírody a krajiny, jaskyniarstva, ale aj ďalších zamestnancov, ktorí pôsobia pri zabezpečovaní starostlivosti o životné prostredie. Navrhovaná úprava sa bude týkať približne 1 700 zamestnancov. Bude mať určitý dosah na štátny rozpočet a treba povedať, že v tomto roku tieto prostriedky neboli zakalkulované, aj keď pri platnosti zákona od 1. 1. v budúcom roku je to už otázka budúceho rozpočtu. Dámy a páni, s ohľadom na oprávnenia, ktoré pre mňa ako spravodajcu vyplývajú z príslušného zákona, odporúčam, aby sa Národná rada Slovenskej republiky uzniesla v zmysle príslušnej normy, že návrh zákona prerokuje v druhom čítaní. Súčasne odporúčam, aby bol pridelený na prerokovanie ústavnoprávnemu výboru, výboru pre sociálne veci a bývanie a výboru pre životné prostredie a ochranu prírody. Za gestorský výbor navrhujem v súlade s uznesením predsedu Národnej rady výbor pre sociálne veci a bývanie. Súčasne navrhujem, aby výbory, ktorým bol návrh zákona pridelený, ho prerokovali do 30 dní a v gestorskom výbore do 32 dní. Prosím, pán podpredseda, aby bola otvorená rozprava k zákonu. M. Andel, podpredseda NR SR: Ďakujem. Pán kolega, nech sa páči, zaujmite miesto určené pre spravodajcu výboru. Dámy a páni, prerušujem rokovanie o tomto bode programu, keďže sme schválili spoločnú rozpravu k nasledujúcim bodom. Nasleduje prvé čítanie o návrhu skupiny poslancov Národnej rady Slovenskej republiky na vydanie zákona, ktorým sa... (Reakcia z pléna.) Rozprava je spoločná. Ďakujem. Teda opakujem, nasleduje prvé čítanie o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 313/2001 Z. z. o verejnej službe v znení neskorších predpisov . Návrh zákona ste dostali ako tlač 1541. Návrh na pridelenie návrhu zákona na prerokovanie výborom Národnej rady Slovenskej republiky máte v rozhodnutí predsedu Národnej rady Slovenskej republiky pod č. 1698. Teraz dávam slovo poslancovi Stanislavovi Škodovi a prosím ho, aby návrh zákona uviedol. Nech sa páči, pán kolega. S. Škoda, poslanec: Ďakujem za slovo. Vážený pán predsedajúci, vážené kolegyne, kolegovia, predkladám novelu zákona, ktorou sa dopĺňa zákon č. 313/2001 Z. z. o verejnej službe. Cieľom poslaneckej novely je zrovnoprávniť tarifné platy odborným zamestnancom poradenských zariadení uvedených v zákone č. 279/1993 o školských zariadeniach v § 10 ods. 2 zariadenie výchovnej prevencie, centrum výchovnej, psychologickej prevencie, liečebno-výchovné sanatórium, diagnostické centrum, zariadenia náhradnej výchovy, reedukačný domov pre mládež, poradenské zariadenia, pedagogicko-psychologické poradne, špeciálnopedagogická poradňa a detské integračné centrum. Zamestnancom uvedeným v § 7 školský psychológ a v § 8 školský špeciálny pedagóg vyhlášky č. 43/1996 Ministerstva školstva Slovenskej republiky z 26. januára 1996 o podrobnostiach o výchovnom poradenstve a poradenských zariadeniach. Odborný zamestnanec na účely tohto zákona je pracovník, ktorý prichádza pri svojej práci do priameho styku s klientom, teda s deckom alebo s mladistvým, jeho rodičmi, zákonnými zástupcami, učiteľmi alebo vychovávateľmi. Vážení kolegovia, prosím vás o posunutie zákona do druhého čítania. M. Andel, podpredseda NR SR: Ďakujem. Pán kolega, nech sa páči, zaujmite miesto určené pre navrhovateľov. Teraz dávam slovo opäť spravodajcovi pánu Františkovi Halmešovi. Nech sa páči. F. Halmeš, poslanec: Ďakujem, pán podpredseda. Dámy a páni, rovnako ako pri predchádzajúcom návrhu zákona, ktorý sa týka zákona o verejnej službe, ma gestorský výbor poveril, aby som vystúpil ako spravodajca na dnešnej schôdzi s predložením spravodajskej správy s tým, že možno konštatovať, že uvedený návrh zákona spĺňa formálnoprávnu stránku, náležitosti uvedené v § 67 a 68 zákona č. 350/1996 Z. z., ako aj náležitosti, ktoré sú vyžadované v rámci legislatívnych pravidiel. Cieľom návrhu je, obdobne ako spomenul predkladateľ, odstrániť určitú formu diskriminácie v odmeňovaní v porovnateľných pracovných profesiách a v pracovných činnostiach, ktorá bola vytvorená zákonom č. 166/2002 z 29. marca 2002 a ktorý je platný od 1. 4 tohto roka. Do tohto stavu sa dostali zamestnanci v rezorte školstva, ktorí vykonávajú odborné činnosti v úzkej spolupráci s pedagógmi v školách i s rodičmi v rodinách a poskytujú výraznú pomoc školám i rodinám pri výchove a výučbe postihnutých detí. S ohľadom na oprávnenia, ktoré z príslušného paragrafu rokovacieho poriadku vyplývajú, odporúčam, aby sa Národná rada uzniesla, že návrh zákona prerokuje v druhom čítaní s tým, že súčasne navrhujem, aby sme následne hlasovali o určení výborov, ktoré by mali návrh zákona prerokovať, to je ústavnoprávny výbor, výbor pre sociálne veci a bývanie, výbor pre financie, rozpočet a menu a výbor pre vzdelanie, vedu a mládež. Za gestorský výbor by mal byť určený výbor pre sociálne veci a bývanie, čo navrhujem. Súčasne navrhujem, aby výbory, ktorým bol návrh pridelený, ho prerokovali v lehotách do 30 dní a gestorský v lehote do 32 dní. Pán podpredseda, po prednesení spravodajskej správy vás prosím, aby bola otvorená rozprava k obidvom návrhom zákonov. M. Andel, podpredseda NR SR: Ďakujem, pán kolega, nech sa páči, zaujmite miesto určené pre spravodajcu výborov. Dámy a páni, otváram všeobecnú rozpravu k týmto dvom bodom nášho rokovania. Keďže som nedostal žiadnu prihlášku do rozpravy, pýtam sa, kto sa hlási ústne. Pán poslanec Delinga, pani poslankyňa Sabolová. Môžem uzatvoriť podanie prihlášok do rozpravy? Môžem. Uzatváram možnosť padania prihlášok do rozpravy. Ako prvý má slovo pán poslanec Delinga. Pán kolega, nech sa páči. P. Delinga, poslanec: Vážený pán predsedajúci, panie poslankyne, páni poslanci, páni navrhovatelia, niekoľko poslancov, myslím, že vyše 20, podalo dva návrhy na novelizáciu toho istého zákona, toho istého paragrafu a tých istých odsekov. Tiež som za to, aby sa naprávali chyby, aby sa doplňovali zákony tak, ako to vyžaduje realita, ale v tomto prípade si myslím, že predsa len užšia spolupráca pánov poslancov by mohla byť prospešnejšia. Ja nie som proti tomu, aby to išlo do druhého čítania. Ale myslím si, že by nemal byť dvomi novelizáciami novelizovaný ten istý paragraf v tých istých odsekoch, teda legislatívne zmätočne. Na druhej strane možnože sú tu ešte ďalšie oblasti, ktoré treba posúdiť, alebo odvetvia, alebo pracovníci, ktorých treba posúdiť v rámci verejnej služby a doplniť ten zákon komplexne. Preto navrhujem, aby sme to ujednotili do druhého čítania a bolo by dobré, keby sa novelizoval tento zákon jedným návrhom. A ten druhý návrh, ktorý je pod inou tlačou, by bol v rámci druhého čítania akceptovaný do tohto návrhu. Preto podávam procedurálny návrh v zmysle § 73 k tlači 1541. Podľa § 73 ods. 3 písm. b) nepokračovať v rokovaní o návrhu tohto zákona, aby z toho bol jeden vývod v druhom čítaní, aby sa to, čo je v návrhu zákona, prednieslo ako návrh v druhom čítaní do toho návrhu, ktorý je v poradí uprednostnený. Myslím si, že ešte ďalšie návrhy budú dané, že by to bolo správne a legislatívne čistejšie. Ďakujem pekne. M. Andel, podpredseda NR SR: Budeme pokračovať v rozprave. Slovo má pani kolegyňa Sabolová. Nech sa páči.